**Hjælpeark til Tredje søndag efter Helligtrekonger, 27. januar 2019**

*Formålet med dette hjælpeark er at hjælpe os på vej til at forstå mere af de bibelske tekster.*

I salmebogen side 1042 kan du følge med i læsningerne fra Bibelen.

Denne hellige lektie skrives i Femte Mosebog (10,17-21):

* De første 5 bøger i Bibelen menes at være skrevet af Moses – derfor kaldes de Mosebøgerne.
* Femte Mosebog er en opsummering af de fire første Mosebøger og dermed afslutningen på Mosebøgerne. I denne bog holder Moses en lang tale til israelitterne, inden de skal drage ind i det forjættede (lovede) land, som de har ventet på i 40 år.

I dette afsnit slås det (endnu engang fast) at, fordi Gud er den øverste, den største og eneste gud, og fordi Gud har skabt mennesket i sit billede, så skylder vi at elske vor næste og hjælpe enhver, der har behov for det.

* *Epistel* = brev
* *Apostel* = en person, som var særligt udvalgt af Jesus.
* Paulus forkyndte kristendommen for jøder men især også for hedninge (altså dem, der ikke var jøder).
* Brevet til den kristne menighed i Rom var nok det vigtigste af Paulus’ breve, fordi det indeholder hans tanker om mange emner.

Epistlen skriver apostlen Paulus til romerne (12,16b-21):

Dette afsnit i Romerbrevet viser noget meget vigtigt om Paulus: Han ønsker, at vi skal fokusere på det, vi kan gøre noget ved, og så overlade resten til Gud. Vi skal leve i kærlighed, tilgive vores næste, være barmhjertig mod vore fjender. Og så må Gud dømme os og dem. Det er sand ydmyghed, men hvem kan give sin fjende mad og drikke? Hvem kan overvinde det onde med det gode?

* Matthæus er forfatter til det første evangelium i Det nye Testamente.
* *Evangelium* = Det glædelige budskab.
* *Spedalskhed* er en bakterie, der føres med blodet rundt i kroppen. Nu til dags kan sygdommen behandles, men på Jesu tid blev folk smidt ud af byerne for at undgå smitte. Den syge ville med tiden miste næse, fingre og tæer, og efterhånden lide en langsom og smertefuld død.
* Det ældste tegn på sygdommen er fundet på et 4.000 år gammelt skelet. I dag er ca. 200.000 ramt af sygdommen på verdensplan.

Dette hellige evangelium skriver evangelisten Matthæus (8,1-13):

Jesus helbreder 2 mænd. Den ene er spedalsk og kommer hen til Jesus, kaster sig ned for ham og beder om helbredelse. Jesus helbreder ham og sender ham til de jødiske præster, så de kunne vurdere, om han var blevet rigtig helbredt, og så han kunne bringe et offer som tak for at være blevet helbredt.

Den anden er en officers tjener. Officeren er militærmand til fingerspidserne og lever af dels at adlyde andre og dels af selv at få andre til at adlyde. Officeren befandt sig på en arbejdsplads med rang og magt. Han så Jesus som den, der havde størst rang og magt, og derfor kunne kommandere, at den syge tjener skulle blive rask. Som sagt så gjort. Helbredelserne er tegn på, at Jesus virkelig er Guds søn.